
Text rozhodnutia
Súd: Krajský súd Košice Spisová značka: 11Co/330/2012 Identifikačné číslo súdneho spisu: 7912201712 Dátum vydania rozhodnutia: 21. 11. 2012 Meno a priezvisko sudcu, VSÚ: JUDr. Jarmila Čabaiová ECLI: ECLI:SK:KSKE:2012:7912201712.2 Uznesenie Krajský súd v Košiciach vo veci žalobcu Y. B., a.s. A., W. X/A, IČO: 35 697 270, zast. Mgr. Janou Sadloňovou, advokátkou, Prešov, Hlavná 14, proti žalovanému W. F., nar. X.X.U., bytom B., P. U., o zaplatenie 886,97 € istiny s prísl., o odvolaní žalovaného proti rozsudku 12C 19/2012-20 z 24.4.2012 Okresného súdu Trebišov r o z h o d o l : O d m i e t a odvolanie. o d ô v o d n e n i e : Súd prvého stupňa rozsudkom uložil žalovanému povinnosť zaplatiť žalobcovi 861,97 € s 9,25 % úrokmi z omeškania ročne od 1.5.2009 až do zaplatenia a trovy konania v sume 171,16 €, všetko do 3 dní od právoplatnosti rozsudku a zastavil konanie v časti o zaplatenie 25,- €. Rozsudok napadol žalovaný včas podaným odvolaním (č.l. 26 - 27), ktoré nemá náležitosti podľa § 205 ods. 1 a 2 O.s.p., lebo nie je z neho zrejmé, v akom rozsahu napáda rozsudok a čoho sa domáha. Odvolací súd bez nariadenia pojednávania (§ 214 ods. 2 O.s.p.) odmietol odvolanie žalovaného podľa § 218 ods. 1 písm. d/ O.s.p., ktoré nemá náležitosti podľa § 205 ods. 1 a 2 O.s.p. Podľa § 205 ods. 1 O.s.p. v odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Podľa § 205 ods. 2 O.s.p. odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že: a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f) rozhodnutie súdu prvého stupňa vychádza z nesprávneho právneho posúdenia veci. Podľa § 218 ods. 1 písm. d/ O.s.p. odvolací súd odmietne odvolanie, ktoré nemá náležitosti podľa § 205 ods. 1 a 2 O.s.p., ak boli dodržané podmienky podľa § 209 ods. 1 a § 211 ods. 1. Z odvolania podaného žalovaným 31.5.2012 (č.l. 26 - 27) nie je zrejmé, v akom rozsahu žalovaný napáda rozsudok 12C 19/2012-20 z 24.4.2012 a čoho sa domáha. Súd prvého stupňa uznesením 12C 19/2012 -37 z 18.9.2012, ktoré žalovaný prevzal 25.9.2012, v súlade s § 209 ods. 1 O.s.p. vyzval žalovaného, aby v lehote do 15 dní od doručenia uznesenia odstránil vady podaného odvolania a doplnil jeho chýbajúce náležitosti podľa § 205 ods. 1 a 2 O.s.p., a súčasne mu poskytol poučenie o tom, že ak v určenej lehote odvolanie nebude doplnené, odvolací súd odvolanie odmietne. Žalovaný však v určenej lehote, ani do dňa rozhodnutia odvolacieho súdu podané odvolanie nedoplnil a neodstránil jeho nedostatky, pre ktoré nemožno pokračovať v odvolacom konaní, lebo ani v doplňujúcom podaní, doručenom Okresnému súdu Trebišov dňa 4.10.2012 (č.l. 39 - 40) žalovaný neuviedol dôvody odvolania podľa § 205 ods. 1 a 2 O.s.p. a nie je zrejmé, v akom rozsahu napáda rozsudok a čoho sa podaným odvolaním domáha. Z uvedených dôvodov muselo byť odvolanie žalovaného podľa § 218 ods. 1 písm. b/ O.s.p. odmietnuté. Rozhodnutie bolo prijaté senátom pomerom hlasov 3:0 (§ 3 ods. 9 zák. č. 757/2004 Z.z. v znení účinnom od 1.5.2011). Poučenie: Proti uzneseniu odvolacieho súdu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2012:7912201712.2 (dáta aktuálne k 4. 11. 2026). Záväzné je znenie zverejnené súdom.




